Kuns: JAG | Vrouekeur
n Vrouekeur van 27 November skryf Johan Myburg oor die gebou van die Johannesburg Kunsmuseum wat vanjaar 100 jaar oud is. Besoek JAG se Facebook-blad. Die inligting hier onder is ter toeligting van die rubriek "Kunstenaarsoog" in Vrouekeur.
Meer oor JAG
Hoewel die kunsversameling van die Johannesburg Kunsmuseum reeds in 1910 tot stand gekom het, is die gebou in Joubertpark eers later opgerig. Die gebou is in November 1915 geopen.
Dit was Hugh Lane (1875-1915), die man wat lady Florence Phillips (1852-1930) gekry het om die aanvangsversameling saam te stel, wat aan die Britse argitek sir Edwin Lutyens getorring het om die gebou te ontwerp.
Lutyens (1869-1944) was verantwoordelik vir verskeie bouprojekte in Suid-Afrika, maar dit was in Indië waar hy as argitek sy merk gelaat het. Hy was verantwoordelik vir die ontwerp van groot dele van Delhi, nou bekend as Nieu-Delhi, wat ligweg ook indertyd Lutyens' Delhi genoem is.
Die Johannesburg Kunsmuseum (JAG) was die eerste kunsmuseum wat Lutyens ontwerp het en ook die enigste wat ooit gebou is.
Lutyens het die ontwerp vir JAG geskoei op die ontwerp wat hy vir Castle Drogo in Devon gemaak het. Dié kasteel was na alle oordeel die laaste kasteel wat in Engeland gebou is, en meteen ook die laaste woning in dié land wat van granite gebou is. Bouwerk aan dié kasteel het in 1911 begin en dit is eers in 1930 voltooi.
Lutyens het voorgestel dat JAG van baksteen gebou moet word, maar daar is anders besluit en sandsteen is gebruik. Dit het die boukoste aansienlik opgejaag en daartoe gelei dat slegs 'n gedeelte van Lutyens se ontwerp gebou is.
Die tweede fase van die bouwerk – die oostelike en westelike vleuels – is in 1940 voltooi.
In 1986 is die nuwe, noordelike vleuel en fasade toegevoeg. Die argitekfirma Meyer Pienaar was verantwoordelik vir die ontwerp.
In 1940 is die tweede fase van die bouwerk aan JAG voltooi volgens die volledige Lutyens-ontwerp.
Die Philllips-saal, die groot vertoonlokaal reg agter die suidelike portico wat aanvanklik die ingang van die kunsmuseum was.